KOMISSION TÄYTÄNTÖÖNPANOASETUS (EU) 2019/398,

annettu 8 päivänä maaliskuuta 2019,

asetuksen (EY) N:o 616/2007 muuttamisesta eräiden siipikarjanliha-alan lisätariffikiintiöiden osalta ja mainitusta asetuksesta poikkeamisesta kiintiövuonna 2018/2019

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 187 artiklan a ja b alakohdan,

sekä katsoo seuraavaa:

(1) Euroopan unioni ja Kiinan kansantasavalta, jäljempänä ’Kiina’, allekirjoittivat 18 päivänä syyskuuta 2018 kirjeenvaihtona tehdyn sopimuksen, jäljempänä ’sopimus’, joka koskee WTO:n riitojenratkaisumenettelyä DS492 ”Euroopan unioni – Toimenpiteet, jotka koskevat tariffimyönnytyksiä eräissä siipikarjalihatuotteissa”. Sopimuksen allekirjoittamiseen Euroopan unionin puolesta annettiin lupa neuvoston päätöksellä (EU) 2018/1252 (2), ja sopimuksen tekeminen hyväksyttiin neuvoston päätöksellä (EU) 2019/143 (3).

(2) Sopimuksen mukaisesti Euroopan unionin on määrä avata tietyille siipikarjanlihatuotteille useita tariffikiintiöitä.

(3) Komission asetuksessa (EY) N:o 616/2007 (4) säädetään Brasiliasta, Thaimaasta ja muista kolmansista maista peräisin olevaa siipikarjanlihaa koskevien tiettyjen unionin tuontitariffikiintiöiden avaamisesta ja hallinnoinnista.

(4) Sen vuoksi on aiheellista muuttaa asetusta (EY) N:o 616/2007 sopimuksen nojalla avattavien tariffikiintiöiden huomioon ottamiseksi.

(5) Sopimuksen määräysten mukaan se tulee voimaan 1 päivänä huhtikuuta 2019. Sen vuoksi sopimuksen nojalla avattavien siipikarjanlihatuotteita koskevien tariffikiintiöiden määrät olisi kiintiövuonna 2018/2019 laskettava määräsuhteen mukaisesti sopimuksen voimaantulopäivä huomioon ottaen. Sopimuksen mukaisten vuotuisten siipikarjanlihatuotemäärien olisi oltava kokonaisuudessaan saatavilla 1 päivänä heinäkuuta 2019 alkavasta kiintiökaudesta lähtien.

(6) Koska joitakin Kiinalle myönnettäviä siipikarjanlihatuotteiden kiintiöitä on määrä hallinnoida neljännesvuosittain ja koska näiden vuosineljännesten 1 päivänä huhtikuuta 2019 alkava hakuaika päättyy ennen kuin sopimus tulee voimaan, sopimuksen mukaiset määrät, jotka koskevat 1 päivän huhtikuuta 2019 ja 30 päivän kesäkuuta 2019 välistä aikaa, olisi annettava käyttöön tämän asetuksen soveltamisen alkamispäivästä, jonka tulisi olla sama kuin sopimuksen voimaantulopäivän.

(7) Tässä asetuksessa säädetyt toimenpiteet ovat maatalouden yhteisen markkinajärjestelyn komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Asetuksen (EY) N:o 616/2007 muuttaminen Muutetaan asetus (EY) N:o 616/2007 seuraavasti: 1) Korvataan 1 artiklan 1 kohta seuraavasti: ”1. Tämän asetuksen liitteessä I olevat tariffikiintiöt avataan neuvoston päätöksellä 2007/360/EY hyväksytyn unionin ja Brasilian välisen sopimuksen, neuvoston päätöksellä 2012/792/EU (*1) hyväksytyn unionin ja Thaimaan välisen sopimuksen sekä neuvoston päätöksellä (EU) 2019/143 (*2) hyväksytyn unionin ja Kiinan välisen sopimuksen soveltamisalaan kuuluvien tuotteiden tuonnille. Tariffikiintiöt avataan vuodeksi kerrallaan 1 päivästä heinäkuuta 30 päivään kesäkuuta ulottuvaksi kaudeksi. (*1) Neuvoston päätös 2012/792/EU, annettu 6 päivänä joulukuuta 2012, Euroopan unionin ja Brasilian välillä tullitariffeja ja kauppaa koskevaan vuoden 1994 yleissopimukseen (GATT-sopimus) liitetyssä EU:n luettelossa mainittujen siipikarjanlihavalmisteita koskevien myönnytysten muuttamisesta GATT 1994 -sopimuksen XXVIII artiklan nojalla kirjeenvaihtona tehdyn sopimuksen sekä Euroopan unionin ja Thaimaan välillä tullitariffeja ja kauppaa koskevaan vuoden 1994 yleissopimukseen (GATT-sopimus) liitetyssä EU:n luettelossa mainittujen siipikarjanlihavalmisteita koskevien myönnytysten muuttamisesta GATT 1994 -sopimuksen XXVIII artiklan nojalla kirjeenvaihtona tehdyn sopimuksen tekemisestä (EUVL L 351, 20.12.2012, s. 47)." (*2) Neuvoston päätös (EU) 2019/143, annettu 28 päivänä tammikuuta 2019, asiassa DS492 Euroopan unioni – Eräiden siipikarjanlihatuotteiden tariffimyönnytyksiin liittyvät toimenpiteet Euroopan unionin ja Kiinan kansantasavallan välillä kirjeenvaihtona tehdyn sopimuksen tekemisestä unionin puolesta (EUVL L 27, 31.1.2019, s. 2).”" 2) korvataan 3 artikla seuraavasti: ”3 artikla 1. Vuotuiseksi kiintiökaudeksi vahvistettu määrä ryhmiä 3, 4B, 5B, 6B, 6C ja 10 lukuun ottamatta jaetaan neljään osakauteen seuraavasti: a) 30 prosenttia 1 päivästä heinäkuuta 30 päivään syyskuuta; b) 30 prosenttia 1 päivästä lokakuuta 31 päivään joulukuuta; c) 20 prosenttia 1 päivästä tammikuuta 31 päivään maaliskuuta; d) 20 prosenttia 1 päivästä huhtikuuta 30 päivään kesäkuuta. 2. Ryhmiä 3, 4B, 5B, 6B, 6C ja 10 koskevien kiintiöiden vuotuista määrää ei jaeta osakausiin. 3. Ryhmiä 5A ja 5B koskevien kiintiöiden vuotuisia määriä hallinnoidaan myöntämällä ensin tuontioikeudet ja sen jälkeen tuontitodistukset.” 3) Muutetaan 4 artikla seuraavasti: a) korvataan 4 kohta seuraavasti: ”4. Poiketen siitä, mitä asetuksen (EY) N:o 1301/2006 6 artiklan 1 kohdassa säädetään, kukin hakija voi jättää ryhmien 3, 6A, 6B, 6C, 6D ja 8 osalta useita tuontitodistushakemuksia samaan ryhmään kuuluvista tuotteista, jos nämä tuotteet ovat peräisin useammasta kuin yhdestä maasta. Erilliset hakemukset, joista kukin koskee ainoastaan yhtä alkuperämaata, on jätettävä samanaikaisesti jäsenvaltion toimivaltaiselle viranomaiselle. Ne katsotaan tämän artiklan 5 kohdassa tarkoitetun enimmäismäärän osalta yhdeksi hakemukseksi.” b) korvataan 6 kohta seuraavasti: ”6. Ryhmiä 3, 6A, 6B, 6C, 6D ja 8 lukuun ottamatta todistukset velvoittavat tuomaan ilmoitetusta maasta. Tämän velvoitteen piiriin kuuluvia ryhmiä koskevan hakemuksen ja todistuksen 8 kohtaan on merkittävä alkuperämaa ja kohdan ”kyllä” on oltava rastittu.” 4) Korvataan 5 artiklan 2 kohta seuraavasti: ”2. Ryhmiä 2, 3, 6A, 6B, 6C, 6D, 8, 9 ja 10 koskevaa todistushakemusta jätettäessä on asetettava vakuus, joka on 50 euroa 100 kilogrammalta. Ryhmien 1, 4A, 4B ja 7 osalta vakuus on 10 euroa 100 kilogrammalta ja ryhmiä 5A ja 5B koskevien tuontioikeushakemusten osalta 35 euroa 100 kilogrammalta.” 5) Korvataan 6 artiklan 3 kohdan toinen alakohta seuraavasti: ”Ensimmäisen alakohdan a alakohdassa tarkoitettua tiedonantoa ei sovelleta ryhmiin 3, 4B, 5B, 6B, 6C ja 10.” 6) Korvataan 8 artikla seuraavasti: ”8 artikla 1. Vapaaseen liikkeeseen luovuttaminen tämän asetuksen 1 artiklassa tarkoitetuissa kiintiöissä edellyttää Kiinan (ryhmät 9 ja 10), Brasilian (ryhmät 1, 4A, 4B ja 7) tai Thaimaan (ryhmät 2, 5A ja 5B) toimivaltaisten viranomaisten myöntämän alkuperätodistuksen esittämistä komission täytäntöönpanoasetuksen (EU) 2015/2447 (*3) 57, 58 ja 59 artiklan mukaisesti. 2. Edellä olevaa 1 kohtaa ei sovelleta ryhmiin 3, 6A, 6B, 6C, 6D ja 8. (*3) Komission täytäntöönpanoasetus (EU) 2015/2447, annettu 24 päivänä marraskuuta 2015, unionin tullikoodeksista annetun Euroopan parlamentin ja neuvoston asetuksen (EU) N:o 952/2013 tiettyjen säännösten täytäntöönpanoa koskevista yksityiskohtaisista säännöistä (EUVL L 343, 29.12.2015, s. 558).”" 7) Korvataan liite I tämän asetuksen liitteellä.

2 artikla Kiintiövuotta 2018/2019 koskevat poikkeukset asetuksesta (EY) N:o 616/2007 1. Poiketen siitä, mitä neuvoston asetuksessa (EY) N:o 616/2007 säädetään, mainitun asetuksen liitteessä I, sellaisena kuin se on muutettuna tämän asetuksen 1 artiklan 7 kohdalla, olevia ryhmiä nro 6C, 6D, 9 ja 10 koskeviin kiintiöihin sovelletaan kiintiövuonna 2018/2019 seuraavia suhteutettuja määriä: a) järjestysnumero 09.4266: 15 tonnia; b) järjestysnumero 09.4267: 15 tonnia; c) järjestysnumero 09.4268: 1 250 tonnia; d) järjestysnumero 09.4269: 1 500 tonnia; e) järjestysnumero 09.4283: 150 tonnia, 2. Poiketen siitä, mitä neuvoston asetuksessa (EY) N:o 616/2007 säädetään, mainitun asetuksen liitteessä I, sellaisena kuin se on muutettuna tämän asetuksen 1 artiklan 7 kohdalla, olevia ryhmiä nro 6C, 6D, 9 ja 10 koskeviin kiintiöihin sovelletaan seuraavia sääntöjä kiintiövuonna 2018/2019: a) ryhmiä 6C ja 10 koskevat tuontitodistushakemukset on jätettävä tämän asetuksen soveltamisen alkamispäivää seuraavan 8. kalenteripäivän ja 15. kalenteripäivän välisenä aikana, ja viimeistään klo 13.00 Brysselin aikaa kyseisenä 15. kalenteripäivänä; b) ryhmiä 6D ja 9 koskevat tuontitodistushakemukset, jotka koskevat 1 päivän huhtikuuta 2019 ja 30 päivän kesäkuuta 2019 välistä osakautta, on jätettävä tämän asetuksen soveltamisen alkamispäivää seuraavan 8. kalenteripäivän ja 15. kalenteripäivän välisenä aikana, ja viimeistään klo 13.00 Brysselin aikaa kyseisenä 15. kalenteripäivänä; c) jäsenvaltioiden on ilmoitettava komissiolle haettu kokonaismäärä, joka on jaoteltu järjestysnumeron ja alkuperän mukaan, viimeistään 7. työpäivänä a ja b alakohdassa tarkoitettujen hakemusten jättämisen määräajan päättymisestä; d) tuontitodistukset annetaan aikaisintaan seitsemäntenä ja viimeistään kahdentenatoista työpäivänä c alakohdassa tarkoitetun ilmoituksen määräajan päättymisestä; e) Jäsenvaltioiden on ilmoitettava myöntämiensä todistusten kattamat määrät komissiolle 16 päivän ja 31 päivän toukokuuta 2019 välisenä aikana.

3 artikla Voimaantulo ja soveltaminen Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 1 päivästä huhtikuuta 2019.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 8 päivänä maaliskuuta 2019. Komission puolesta Puheenjohtaja Jean-Claude JUNCKER

(1) EUVL L 347, 20.12.2013, s. 671.

(2) Neuvoston päätös (EU) 2018/1252, annettu 18 päivänä syyskuuta 2018, asiassa DS492 Euroopan unioni – Eräiden siipikarjanlihatuotteiden tariffimyönnytyksiin liittyvät toimenpiteet Euroopan unionin ja Kiinan kansantasavallan välillä kirjeenvaihtona tehdyn sopimuksen allekirjoittamisesta unionin puolesta (EUVL L 237, 20.9.2018, s. 2).

(3) Neuvoston päätös (EU) 2019/143, annettu 28 päivänä tammikuuta 2019, asiassa DS492 Euroopan unioni – Eräiden siipikarjanlihatuotteiden tariffimyönnytyksiin liittyvät toimenpiteet Euroopan unionin ja Kiinan kansantasavallan välillä kirjeenvaihtona tehdyn sopimuksen tekemisestä unionin puolesta (EUVL L 27, 31.1.2019, s. 2).

(4) Komission asetus (EY) N:o 616/2007, annettu 4 päivänä kesäkuuta 2007, Brasiliasta, Thaimaasta ja muista kolmansista maista peräisin olevaa siipikarjanlihaa koskevien yhteisön tariffikiintiöiden avaamisesta ja hallinnoinnista (EUVL L 142, 5.6.2007, s. 3).